
AIŠKINAMASIS RAŠTAS
PRIE KRETINGOS RAJONO SAVIVALDYBĖS TARYBOS SPRENDIMO PROJEKTO
„DĖL KRETINGOS RAJONO SAVIVALDYBĖS TARYBOS 2024 M. BIRŽELIO 27 D. SPRENDIMO NR. T2-285 „DĖL KELIŲ PRIEŽIŪROS IR PLĖTROS PROGRAMOS FINANSAVIMO LĖŠŲ PASKIRSTYMO IR NAUDOJIMO KRETINGOS RAJONO SAVIVALDYBĖS SUSISIEKIMO INFRASTRUKTŪROS OBJEKTAMS FINANSUOTI TVARKOS APRAŠO PATVIRTINIMO“ PAKEITIMO“

2026 m. spalio 21 d.
Kretinga

1. Parengto sprendimo projekto tikslai ir uždaviniai.
[bookmark: _Hlk208691469]Siekiant įsisavinti Kretingos rajono savivaldybei 2026 metams skirtas Kelių priežiūros ir plėtros programos finansavimo lėšas, siūloma pakeisti Kelių priežiūros ir plėtros programos finansavimo lėšų paskirstymo ir naudojimo Kretingos rajono savivaldybės susisiekimo infrastruktūros objektams finansuoti tvarkos aprašą, patvirtintą Kretingos rajono savivaldybės tarybos 2024 m. birželio 27 d. sprendimu Nr. T2-285 „Dėl Kelių priežiūros ir plėtros programos finansavimo lėšų paskirstymo ir naudojimo Kretingos rajono savivaldybės susisiekimo infrastruktūros objektams finansuoti tvarkos aprašo patvirtinimo“ (toliau – Aprašas).
2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.
Kretingos rajono savivaldybei (toliau – Savivaldybė) 2026 m. iš Kelių priežiūros ir plėtros programos (toliau – KPPP) finansavimo lėšų skirta 2531,2 tūkst. Eur vietinės reikšmės kelių tiesimui, rekonstrukcijai, taisymui (remontui). Savivaldybės administracija paskirstė gautas lėšas pagal galiojantį Aprašą ir 2026 m. gegužės 8 d. pasirašė su AB „Via Lietuva“ finansavimo sutartį dėl šių lėšų naudojimo. Prie sutarties pridėtame objektų sąraše pagal Aprašą turtui įsigyti skirta 58 proc. arba 1468,1 tūkst. Eur; einamiesiems tikslams (greideriavimui, žvyravimui, paprastajam remontui) – 42 proc. arba 1063,1 tūkst. Eur.
Savivaldybės administracija mato riziką, kad gali būti nepanaudotos KPPP lėšos, skirtos turtui įsigyti, nes suplanuotiems objektų sąraše objektams šiais metais lėšų nereikės arba reikės mažesnės sumos. Tai yra, KPPP lėšos turtui įsigyti buvo planuotos šiems objektams:
- Kretingos m., Topolių aklg. rekonstravimo darbams – 150 tūkst. Eur. Rangos darbų sutartis pasirašyta 2026-09-14, bet pagal pateiktą grafiką planuojama panaudoti tik 73,8 tūkst. Eur;
- Kretingos m., Geležinkelio g. rekonstrukcijos techninio darbo projekto parengimui ir rangos darbams buvo planuota 200 tūkst. Eur, bet už projekto parengimą sumokėta 21,3 tūkst. Eur, o rangos darbų sutartis pasirašyta 2026-10-07 ir rangovas pagal pateiktą grafiką šiais metais darbų neplanuoja vykdyti;
 - Kretingos m., Pasieniečių g. rekonstrukcijos techninio darbo projekto parengimui ir rangos darbams buvo numatyta 333,41 tūkst. Eur. Už projekto parengimą sumokėta 57,1 tūkst. Eur, tačiau šiuo metu vyksta viešųjų pirkimų procedūros rangovui parinkti ir šiais metais lėšų rangos darbams nereikės.
Nors į objektų sąrašą bus įtrauktas Kretingos m., Kranto g. kapitalinio remonto techninio darbo projekto parengimas, bet planuojama, kad gali likti neįsisavinta 503,8 tūkst. Eur turtui įsigyti skirtų KPPP lėšų.
Atsižvelgiant į tai ir siekiant panaudoti Savivaldybei skirtas KPPP lėšas, siūloma planuojamas nepanaudoti turto įsigijimui lėšas perkelti einamiesiems tikslams, t. y. gatvių ir kelių priežiūros bei paprastojo remonto darbams. Tuo tikslu siūloma pakeisti Aprašo 6.1 papunktį, nurodant, kad nuo bendros skirtos Savivaldybei KPPP lėšų sumos 2026 metais turtui įsigyti naudojama ne mažiau kaip 38,1 proc. lėšų. Taip pat siūloma 2026 m. pakeisti likusios KPPP lėšų sumos paskirstymą einamiesiems tikslams seniūnijoms taip:
kaimiškosioms seniūnijoms – 44,4 procentai;
Kretingos miestui – 14,0 procentų;
Salantų miestui – 2,5 procentai.
Taip pat, siūloma pakeisti Aprašo 12 punktą. Kretingos rajono savivaldybės biudžeto lėšų naudojimo Kretingos rajono savivaldybės valdomiems akligatviams ir ne aukštesnės kaip Ds kategorijos pagalbinėms gatvėms urbanizuotose teritorijose finansuoti tvarkos aprašo, patvirtinto Kretingos rajono savivaldybės tarybos 2023 m. lapkričio 30 d. sprendimu Nr. T2-324 „Dėl Kretingos rajono savivaldybės biudžeto lėšų naudojimo Kretingos rajono savivaldybės valdomiems akligatviams ir ne aukštesnės kaip Ds kategorijos pagalbinėms gatvėms urbanizuotose teritorijose finansuoti tvarkos aprašo patvirtinimo“, 6 punkte nurodyta, kad seniūnijų seniūnai išplėstinėse seniūnaičių sueigose, dalyvaujant vietos bendruomenių atstovams, atsižvelgdami į esamų kelių (gatvių) techninę būklę, parengia seniūnijos vietinės reikšmės kelių objektų remonto prioriteto tvarka perspektyvinius 3 metų kelių projektų sąrašus. Seniūnaičių sueigų dokumentai su šių objektų sąrašais Savivaldybės administracijai teikiami iki kiekvienų metų spalio 31 d. 
Aprašo 12 punkte nustatyta, kad seniūnijų seniūnai išplėstinėse seniūnaičių sueigose išanalizuoja ir aptaria gautus prašymus bei, atsižvelgdami į esamų kelių techninę būklę, parengia seniūnijos vietinės reikšmės kelių kapitalinio remonto, rekonstrukcijos, statybos bei paprastojo remonto perspektyvinius 3 metų objektų sąrašus prioriteto tvarka. Seniūnaičių sueigų dokumentai su šių objektų sąrašais Savivaldybės administracijai teikiami iki kiekvienų metų lapkričio 30 d.
Siekiant nuosekliau organizuoti seniūnijų darbą, siūloma suvienodinti Kretingos rajono savivaldybės vietinės reikšmės kelių ir gatvių finansavimą reglamentuojančiuose tvarkos aprašuose nustatytus seniūnaičių sueigų dokumentų su perspektyviniais 3 metų kelių objektų sąrašais pateikimo Savivaldybės administracijai terminus, t. y. siūloma pakeisti Aprašo 12 punktą, nustatant, jog dokumentai bus teikiami iki kiekvienų metų spalio 31 d.
Be to, sprendimo projektu siūloma keisti Aprašo 16 punktą, nustatant, kad Savivaldybės vietinės reikšmės kelių objektų, kuriuos numatoma finansuoti KPPP bei Savivaldybės biudžeto lėšomis, prioritetinių eilių sąrašas teikiamas tvirtinti Savivaldybės tarybai iki kitų metų sausio 15 d.
Sprendimo projekto lyginamasis variantas pridedamas.
3. Kokių rezultatų laukiama.
Priėmus sprendimo projektą, bus pakeistas Aprašas bei bus galima 2026 metais panaudoti Savivaldybei skirtas Kelių priežiūros ir plėtros programos finansavimo lėšas. Planuojama, kad, vadovaujantis Savivaldybės vietinės reikšmės kelių paprastojo remonto darbų prioritetinės eilės sąrašu 2026–2028 metams, patvirtintu Kretingos rajono savivaldybės tarybos 2026 m. vasario 26 d. sprendimu Nr. T2-40 „Dėl Kretingos rajono savivaldybės vietinės reikšmės kelių objektų prioritetinių eilių 2026–2028 metams sąrašų patvirtinimo“, būtų atnaujintos asfalto dangos Salantų m., S. Neries g.; Kretingos m., Žvejų g., Paupio g.; Kūlupėnų k., Lino g.; Kartenos mstl., Žvyro g., Budrių k., Sodžiaus g. Kitos seniūnijoms skirtos lėšos būtų naudojamos kelių ir gatvių priežiūros darbams.
Suvienodinus Kretingos rajono savivaldybės vietinės reikšmės kelių ir gatvių finansavimą reglamentuojančiuose tvarkos aprašuose terminus, bus nuosekliau organizuojamas seniūnijų darbas, aiškesnis procedūrų organizavimas.
4. Lėšų poreikis ir šaltiniai.
Šio sprendimo įgyvendinimui Savivaldybės biudžeto lėšų nereikės.
5. Kiti sprendimui priimti reikalingi pagrindimai, skaičiavimai ar paaiškinimai.
Nėra.
6. Teisės akto projekto antikorupcinio vertinimo išvada dėl sprendimo projekto teikimo antikorupciniam vertinimui.
Teisės akto antikorupcinio vertinimo pažyma pridedama. 
7. Autorius ar autorių grupė.
Vietinio ūkio ir turto valdymo skyriaus vedėja Sigutė Jazbutienė.
